**Ανακοίνωση – Δελτίο Τύπου**

Ήδη είμαστε στον δεύτερο μήνα μιας μεγάλης μάχης **των εργαζόμενων** στο **Εθνικό Σύστημα Υγείας** που βρήκε το **ΕΣΥ** **υποχρηματοδοτημένο**, **αποδεκατισμένο** από προσωπικό και υλικοτεχνική υποδομή και **κατασυκοφαντημένο**.

Δίνουμε όλες τις δυνάμεις μας καθημερινά με αίσθημα ευθύνης και αλληλεγγύης κάτω από ιδιαίτερα σκληρές συνθήκες.

Ζητούσαμε από την αρχή και **ζητάμε και τώρα**, πέρα από την επίκληση της ατομικής ευθύνης, **να αναλάβει η κυβέρνηση, το Υπουργείο Υγείας, η πολιτεία τις συλλογικές δικές τους ευθύνες** και να μας δώσουν **«όπλα»** στη μάχη αυτή.

Ζητάμε **ΑΜΕΣΑ**

* **Αύξηση του προϋπολογισμού** για το **ΕΣΥ**, **αύξηση** του **προϋπολογισμού** για το **Νοσοκομείο**. Παρόλο που καθημερινά βλέπουμε τεράστια ποσά να δίνονται στους επιχειρηματίες της ιδιωτικής υγείας στους προϋπολογισμούς των Νοσοκομείων δεν έχει γίνει ούτε ένα ευρώ επιχορήγηση.
* **Άμεση εξασφάλιση μέσων ατομικής προστασίας (ΜΑΠ)** για τις ανάγκες των εργαζόμενων στο Νοσοκομείο. Να **επιταχθούν όλα τα αναγκαία υλικά** και εξοπλισμός και να εξασφαλισθεί, με **κεντρική κρατική ευθύνη**, ο συνεχής εφοδιασμός των δημόσιων μονάδων υγείας, με προτεραιότητα στα μέσα ατομικής προστασίας
* **Προμήθεια με κεντρική κρατική ευθύνη της απαραίτητης υλικοτεχνικής υποδομής**  προκειμένου να καταστεί όσο το δυνατό καλύτερη και ασφαλέστερη η διαχείριση και η νοσηλεία ασθενών με covid19.
* **Δωρεάν test** ταυτοποίησης για covid19 **για όλους**. **Προμήθεια** **αντιδραστηρίων** και **αναλυτικών μηχανημάτων** ελέγχου τώρα με κεντρική κρατική ευθύνη.
* **Άνοιγμα όλων των κλειστών κλινών ΜΕΘ** και Μονάδων Αυξημένης Φροντίδας καθώς και των Μονάδων Λοιμώξεων
* **Όλα τα νοσοκομεία να κάνουν τα test ταυτοποίησης για covid19** προκειμένου να έχουμε **άμεσα αποτελέσματα** εντός ωρών . Απαιτείται **να εξετάζονται** για covid19 όλα τα περιστατικά των ασθενών που προσέρχονται στο νοσοκομείο προκειμένου να γίνεται με ασφάλεια η νοσηλεία τους.
* Να παρθούν **μέτρα ουσιαστικής προστασίας των εργαζομένων** στις μονάδες υγείας (συστηματική επίβλεψη της υγείας και έγκαιρη ανίχνευση και διάγνωση συμπτωματικών ή και ασυμπτωματικών - προσυμπτωματικών εργαζομένων).**Ιχνηλάτιση** και **test** για όλους τους εργαζόμενους του Νοσοκομείου που έρχονται σε επαφή με θετικά κρούσματα με βάση τις οδηγίες .
* Να **επιταχθούν ξενοδοχεία**, στα οποία θα μπορούν να διαμένουν οι εργαζόμενοι των νοσοκομείων στη διάρκεια της επιδημίας προκειμένου να προφυλάσσονται οι οικογένειες τους και οι ίδιοι.
* **Μαζικές προσλήψεις μόνιμου προσωπικού όλων των κλάδων** με προτεραιότητα στο ιατρικό προσωπικό. Να μονιμοποιηθούν όλοι οι εργαζόμενοι με ελαστικές εργασιακές σχέσεις.
* **Να επεκταθεί το επίδομα επικίνδυνης και ανθυγιεινής εργασίας**. Να ενταχθούν στα **Βαρέα Ανθυγιεινά Επαγγέλματα** όλοι όσοι εργάζονται σε αντίστοιχες συνθήκες.
* **Να αποκατασταθούν πλήρως τα επιδόματα εορτών και αδείας**.

Για την **αντιμετώπιση της επιδημίας**, χρειάζεται άμεσα **η πλήρης διάθεση στο Εθνικό Σύστημα Υγείας** των **ιδιωτικών μονάδων** υγείας μαζί με το προσωπικό τους καθώς και η **ένταξη** υποχρεωτικά των αυτοαπασχολούμενων γιατρών στο **σχέδιο ενίσχυσης των δημόσιων νοσοκομείων και Κέντρων Υγείας**.

Είναι συγκινητική η ένδειξη **αλληλεγγύης** της **τοπικής κοινωνίας**, των **φορέων της πόλης**, και των **συμπολιτών** μας, **ανώνυμων και επώνυμων**, που καθημερινά προσφέρουν ότι μπορούν σε υλικοτεχνική υποδομή και μέσα ατομικής προστασίας για το **Νοσοκομείο**.

**Στηρίζουμε** την **διαπαραταξιακή προσπάθεια του Δήμου Αρταίων** που με απόφαση Δημοτικού Συμβουλίου άνοιξε Τραπεζικό Λογαριασμό για την ενίσχυση του Νοσοκομείου με υλικοτεχνική υποδομή αυτές τις κρίσιμες ώρες.

**Τους ευχαριστούμε όλους ξεχωριστά και έναν-έναν, για το κύμα συμπαράστασης και αλληλεγγύης.**

Στις **7 Απρίλη** είναι η **Παγκόσμια Ημέρα Υγείας**. Όπως έχει αποδείξει τελικά η ζωή, κάθε μέρα είναι η παγκόσμια ημέρα υγείας. Καλούμε τους εργαζόμενους στο Νοσοκομείο, καλούμε όλο το λαό και σήμερα και στις 7 Απρίλη και κάθε μέρα να αγωνιστούμε για ένα **δημόσιο σύστημα υγείας για όλους χωρίς αποκλεισμούς οικονομικούς ή άλλους,** **ανθρώπινες συνθήκες εργασίας και αξιοπρεπείς μισθούς για τους υγειονομικούς**, **προσλήψεις μόνιμου προσωπικού σε όλους τους κλάδους και τους τομείς!**

Δεν υποχωρούμε στη μάχη για δημόσια, δωρεάν Υγεία για όλο το λαό, με βάση τις πραγματικές ανάγκες και αξιοποιώντας όλες τις δυνατότητες που μας προσφέρει η πρόοδος της επιστήμης ως τώρα.

**Δεν πρόκειται να σιωπήσουμε - Δυναμώνουμε τη φωνή μας**

**Άρτα, 2 Απρίλη 2020  
Το ΔΣ του Συλλόγου Εργαζομένων στο Νοσοκομείο και στα ΚΥ Άρτας**